09/12/2022 | Administración LocalMunicipal
Noia
Secretaría
Plan de formación municipal 2022-2023

Con data un de decembro de dous mil vintedous o Alcalde ditou decreto número 3096/2022, que acorda o seguinte: “A formación continua e a actualización permanente das competencias profesionais constitúe tanto un dereito coma un principio de conduta das e dos empregados públicos e tamén unha ferramenta esencial no desenvolvemento da carreira profesional. Dende a perspectiva das administracións públicas, a aprendizaxe significativa ao longo de toda a vida profesional do seu persoal é unha necesidade imprescindible para desempeñar de maneira eficaz o seu mandato de servir os intereses xerais. Así, a formación desempeña un papel relevante para fomentar a innovación e incrementar a produtividade, así como para axudar a cumprir os compromisos adquiridos na Axenda 2030 de Desenvolvemento Sostible. Ao mesmo tempo, é tamén un instrumento de motivación e compromiso do persoal, de creación de cultura e valores, de progreso persoal e profesional, e de xeración e transmisión de coñecemento; todos estes elementos inflúen de modo directo nun mellor desempeño. Polo tanto, para dar cumprimento ao disposto no artigo 23 do Acordo regulador das condicións de traballo do persoal funcionario ao servizo do Concello de Noia (DOGA nº 111 de 10 de xuño de 2003) que establece que a formación regúlase en aras de que o servizo ao cidadán por parte do Concello sexa cada día máis áxil, eficaz e produtivo, debendo promover o Concello a capacitación profesional ao seu servizo, promovendo cursos de capacitación profesional, asi como ao disposto no artigo 12 do Convenio colectivo do Concello de Noia (DOGA nº 114 de 13 de xuño de 2003) que establece que “. O concello, directamente ou baixo réxime de concerto con distintos organismos oficiais, organizará os cursos necesarios ao ano de capacitación profesional para a adaptación dos traballadores ás modificacións técnicas operadas nos postos de traballo, así como cursos de reconversión profesional para asegurar a estabilidade do traballador no seu emprego, en supostos de transformación ou modificación funcional dos organismos. Entenderase que o obxectivo xeral do concello é mellorar a formación profesional do conxunto dos traballadores.” proponse a aprobación do Plan de Formación do Concello de Noia 2022-2023 que pivota en base a dous liñas estratéxicas: 1.- Mellora das competencias profesionais, e necesidades de organización tanto dos diferentes servizos como do plantel municipal.2.- Ser o instrumento básico para a mellora continua e a modernización dos servizos públicos, sendo a cidadanía a destinataria final dos mesmos. De acordo co exposto, con cargo ao crédito existente nas aplicacións orzamentarias deste Concello para o programa de formación, na anualidade 2023, na aplicación orzamentaria 2023/920/ 16200, nº RC de futuros nº 220229000007 Considerando o artigo 21.1 da Lei de Bases do réxime local, que outorga á Alcaldía a competencia en materia de persoal, delegando estas competencias mediante a resolución núm.2083-2019, de 13 de agosto, na concelleira Doña María Beatriz Rosende Paz, esta concellería, no uso das súas competencias delegadas, RESOLVE: PRIMEIRO: Aprobar o Plan de Formación do Concello de Noia que contén as accións formativas para o ano 2022-2023 que se recollen no anexo I, así como a convocatoria que se rexerá polas seguintes O obxecto desta disposición é aprobar e darlle publicidade ao Plan de formación do ano 2022-2023, que se recolle no anexo I, o cal define e especifica a oferta formativa para este ano, e recolle unha descrición de cada actividade formativa ofertada, as súas datas de realización e as súas condicións xerais de participación. As persoas destinatarias das accións formativas son as e os empregados públicos do Concello de Noia que se atopen en servizo activo ou estean gozando dun permiso por parto, adopción ou acollemento, tanto preadoptivo coma permanente ou simple, por adopción internacional ou en situación de excedencia por coidado de fillas, fillos e outros familiares, segundo se establece nos artigos 121.6 e 176.7 da Lei 2/2015, de 29 de abril, de emprego público de Galicia. O ámbito territorial correspondente ao Plan de Formación, se circunscribe ao municipio de Noia, ao tratarse dun Plan unitario presentado polo Concello no exercicio das súas competencias. Non poderá participar nas actividades formativas: a) O persoal directivo ou de alta dirección b) O persoal corporativo c) O persoal de obradoiros de emprego d) O persoal que se atope en situación de incapacidade temporal. As actividades formativas levaranse a cabo nas datas detalladas no anexo I. Se fose preciso realizar algún cambio nas datas indicadas na programación, comunicarase con antelación suficiente. A formación se impartirá preferentemente en horario de mañán para optimizar o gasto da súa realización, tal e como se regula no artigo 14. g) TRLEBEP, que recolle o dereito dos empregados á formación continua e á actualización permanente dos seus coñecementos e capacidades profesionais, preferentemente en horario laboral. En función dos obxectivos de aprendizaxe previstos, as actividades formativas desta convocatoria poderanse desenvolver segundo algunha das seguintes modalidades: • Presencial. Actividades que se imparten nunha aula onde o alumnado e o persoal docente comparten espazo físico común. Estas actividades terán lugar, con carácter xeral, no Concello de Noia. • Semipresencial. Combina dous espazos de aprendizaxe: un físico e outro virtual. Interacciónase co docente mediante plataforma habilitada e nas sesións presenciais nun espazo físico común (nunha aula). Estes cursos terán entre un mínimo do 50 % e un máximo do 80 % de sesións presenciais. As actividades presenciais en aula organizaranse seguindo as recomendacións sanitarias de aplicación en cada momento. Non haberá límite para solicitar cursos nas modalidades presenciais ou semipresenciais. Para inscribirse en cursos que se desenvolvan durante a xornada laboral da persoa interesada será preciso contar coa autorización previa da ou do superior xerárquico (concelleiro/a da área correspondente), a cal se deberá achegar coa solicitude, segundo o establecido na base sexta. No momento de empezar as actividades formativas, as persoas admitidas deberán ler o programa da actividade e o sistema de avaliación, que recolle unhas instrucións concretas sobre o funcionamento e o desenvolvemento das actividades e sobre os requisitos mínimos para obter o certificado de superación. Durante o desenvolvemento da actividade formativa realizarase un control permanente de asistencia mediante os sistemas que se establezan. As ausencias ocasionais do curso constarán como incidencia dentro de cada sesión para os efectos do cómputo correspondente. A renuncia fóra de prazo ou o abandono das actividades sen causa xustificada documentalmente implicará a exclusión das accións formativas na convocatoria actual e na seguinte salvo que non se cubra o número mínimo de prazas para levalas a cabo. A solicitude de participación nunha actividade formativa supón a aceptación destas bases e das de desenvolvemento propias de cada actividade. Ademais, só se admitirán as solicitudes daquelas persoas que cumpran os requisitos establecidos nesta convocatoria. As solicitudes presentaranse obrigatoriamente por vía electrónica a través do formulario xeral, dispoñible na Sede electrónica do Concello de Noia, https://noia.sedelectronica. gal, de acordo co establecido no artigo 14.2 da Lei 39/2015, de 1 de outubro, do procedemento administrativo común das administracións públicas (LPACAP). Para a presentación das solicitudes a Sede electrónica do Concello de Noia admite os certificados electrónicos do sistema Cl@ve, que contempla a utilización de sistemas de identificación baseados en claves concertadas (sistemas de usuario e contrasinal) e certificados electrónicos (incluído o DNIe). O prazo de inscrición será de dez días naturais e comezará a partir do día seguinte ao da publicación destas bases no Boletín Oficial da Provincia de A Coruña (BOP). As persoas interesadas deberán achegar xunto coa solicitude a autorización previa da ou do superior xerárquico segundo o modelo normalizado comprendido nestas bases (anexo II), así como a solicitude de inscrición nos cursos que figuran no Anexo I. A documentación deberá presentarse electronicamente. As persoas interesadas responsabilizaranse da veracidade dos documentos achegados. Excepcionalmente, a Administración poderá requirir a exhibición do documento orixinal para cotexalo coa copia electrónica presentada. O Concello de Noia poderá suprimir actividades formativas; organizar actividades non programadas con anterioridade por necesidades concretas; desenvolver varias edicións e modificar, se é pertinente, os obxectivos, os contidos, a duración, as datas e os requisitos anunciados para adaptalos mellor aos requirimentos da formación. Non se tramitará ningún curso no que as confirmacións de asistencia non superen o 10 % das prazas asignadas. Nese caso, o Concello de Noia reservará o dereito de aprazar ou anular as accións formativas. Neste Plan de Formación enténdese que non é necesario establecer criterior de selección dado o carácter ilimitado das prazas en cada un dos cursos de formación comprendidos no Anexo I. Por tanto, todos os empregados/as que soliciten os cursos segundo establecen estas bases, en modelo normalizado contido no Anexo II, e dentro do prazo de dez días naturais dende a publicación das mesmas no BOP de A Coruña, estarán seleccionados para o dito curso. O Concello de Noia comunicará individualmente a admisión, ao correo electrónico indicado na solicitude. É obrigatorio que a persoa interesada, unha vez recibida a notificación de admisión no curso, confirme a súa asistencia no correo electrónico que se indicará na notificación. Se decidise non asistir, deberá comunicar a súa renuncia como mínimo un (1) día hábil antes da data de inicio do curso. Estarán reguladas polo Anexo I da Instrución sobre retribucións das colaboracións que se prestan nas actividades da Escola Galega de Administración Pública, que rexe as colaboracións desenvolvidas por persoal empregado público na CCAA de Galicia. O Concello de Noia porá á disposición dos alumnos/as os materiais didácticos necesarios para desenvolver a actividade formativa. Unicamente as persoas que cumpran os requisitos de avaliación especificados nas instrucións da actividade formativa poderá obter o certificado de superación. Os coñecementos avaliaranse mediante probas escritas ou traballos, ou a través doutras modalidades de avaliación relacionadas co contido das actividades formativas. Nos cursos de modalidade presencial a falta de asistencia (con ou sen xustificación) non poderá ser igual ou superior ao 10 % das horas lectivas programadas. De superar este límite, independentemente da causa, non se expedirá o certificado de superación. Os certificados de superación das actividades formativas xéranse como documentos electrónicos asinados e incorporan, toda a información identificativa do alumnado. As persoas que non superaron a actividade formativa poderán presentar reclamacións no prazo de vinte (20) días hábiles, contados desde o día seguinte ao da finalización da actividade formativa. Unha vez finalizado este prazo e resoltas as reclamacións, o expediente da actividade formativa será definitivo. Os datos persoais recollidos neste procedemento serán tratados polo Concello de Noia en calidade de órgano responsable, coa finalidade de xestionar este procedemento, verificar os datos e os documentos que a persoa interesada declare na súa solicitude para comprobar a súa exactitude e levar a cabo todas as actuacións administrativas que, no seu caso, deriven. CÓDIGO: 01 DENOMINACIÓN: “CURSO DE PREVENCIÓN DE RISCOS LABORAIS DO PERSOAL DA ADMINISTRACIÓN LOCAL” 60 horas de formación (40 horas presenciais e 20 horas de teleformación). DATAS IMPARTICIÓN: XANEIRO 2023. Horario de mañá. De 9,30 a 11,30 h - SEMANA 1º: Do 2 ao 5 de xaneiro de 2023 (*) Dado que o 6 de xaneiro é festivo, os horarios esta semana poden ser ampliados ata ás 12,00 h). - SEMANA 2ª: Do 9 ao 13 de xaneiro de 2023 - SEMANA 3ª: Do 16 ao 20 de xaneiro de 2023 - SEMANA 4ª: Do 23 ao 27 de xaneiro de 2023 MODALIDADE: SEMIPRESENCIAL DOCENTES: Dany Muñoz Guerra Ferrie e Nati Goldsmith Savicente. OBXECTIVOS: Dotar dos coñecementos teórico-prácticos sobre a Seguridade e a Saúde no Traballo, os riscos profesionais e as consecuencias que se derivan dos mesmos, co obxecto de que o alumno poda desenrolar o seu traballo dun xeito seguro e de forma eficiente. Corrixir hábitos inseguros adquiridos polo traballador. Concienciar ao alumno sobre a importancia da seguridade no seu posto de traballo. CÓDIGO: 02 DENOMINACIÓN: “XESTIÓN ORZAMENTARIA E AS BASES DE EXECUCIÓN DO ORZAMENTO MUNICIPAL” 20 horas de formación (10 h presenciais e 10 horas teleformación) DATAS IMPARTICIÓN: XANEIRO 2023. -10 H PRESENCIAIS. Horario de mañá. De 12,00 a 14,00 h. SEMANA 2ª: Do 9 ao 13 de xaneiro de 2023. - As horas de teleformación marcaranse polo titor/a ao comezo do curso dentro do mes de xaneiro de 2023. MODALIDADE: SEMIPRESENCIAL DOCENTE: Nati Goldsmith Savicente. OBXECTIVOS: Coñecer o orzamento como ferramenta de planificación municipal, os aspectos máis relevantes, as partidas orzamentarias e diferentes operacións a ter en conta. Bases de Execución dos Orzamentos, estudo das mesmas. CÓDIGO: 03 DENOMINACIÓN: “MARCO XURÍDICO E COMPETENCIAS NA XESTIÓN DAS SUBVENCIÓNS LOCAIS” 20 horas de formación (10 h presenciais e 10 horas teleformación) DATAS IMPARTICIÓN: XANEIRO 2023. -10 H PRESENCIAIS. Horario de mañá. De 12,00 a 14,00 h. SEMANA 4ª: Do 23 ao 27 de xaneiro de 2023. - As horas de teleformación marcaranse polo titor/a ao comezo do curso dentro do mes de xaneiro de 2023. MODALIDADE: SEMIPRESENCIAL DOCENTE: Nati Goldsmith Savicente. OBXECTIVOS: Coñecer as competencias da Entidade Local para outorgar e recibir subvencións, o ámbito xurídico de aplicación así como a normativa subvencional. Coñecemento da Base de datos Nacional de Subvencións. CÓDIGO: 04 DENOMINACIÓN: “ASPECTOS BÁSICOS DA LEI 39/2015 NO ÁMBITO DA ADMINISTRACIÓN LOCAL” 20 horas de formación (10 h presenciais e 10 horas teleformación) DATAS IMPARTICIÓN: XANEIRO 2023. -10 H PRESENCIAIS. Horario de mañá. De 12:00 a 14:00 h. SEMANA 3ª: Do 16 ao 20 de xaneiro de 2023. - As horas de teleformación marcaranse polo titor/a ao comezo do curso dentro do mes de xaneiro de 2023. MODALIDADE: SEMIPRESENCIAL DOCENTE: Dany Muñoz Guerra Ferrie. OBXECTIVOS: O obxectivo deste curso é dotar ao persoal municipal de coñecementos sobre a nova forma de proceder na Administración trala implantación da administración electrónica, coas melloras que esta lei supuxo tanto para unha mellor e eficaz xestión dos procedementos como nos ámbitos de participación cidadá e transparencia. CÓDIGO: 05 DENOMINACIÓN: “LEXISLACIÓN E ORGANIZACIÓN DAS CORPORACIÓNS LOCAIS” 20 horas de formación (10 h presenciais e 10 horas teleformación) DATAS IMPARTICIÓN: FEBREIRO 2023. -10 H PRESENCIAIS. Horario de mañá. De 9,30 a 11,30 h. SEMANA 1ª: Do 30 de xaneiro ao 5 de febreiro de 2023. - As horas de teleformación marcaranse polo titor/a ao comezo do curso dentro do mes de febreiro de 2023. MODALIDADE: SEMIPRESENCIAL DOCENTE: Dany Muñoz Guerra Ferrie. OBXECTIVOS: O obxectivo deste curso é dotar ao persoal municipal de ferramentas para coñecer en maior profundidade a organización municipal e o funcionamento dos seus órganos unipersoais e colexiados. SEGUNDO: Nomear como persoal docente a Dona Lucía Artime Alonso, Secretaria deste Concello e a Dona Carmen Gómez Otero, Interventora. TERCEIRO: Proceder á súa publicación no BOP da Provincia de A Coruña, así como no taboleiro de editos deste Concello e Portal de Transparencia a efectos do seu xeral coñecemento. Coa data de publicación comezará o cómputo do prazo de 10 días naturais para a presentación de solicitudes. CUARTA: Notificar o contido desta Resolución aos delegados do persoal funcionario e ao Comité de empresa, para que teñan coñecemento, dándose conta á Mesa Xeral de Negociación na seguinte reunión que se celebre. QUINTO: Dar conta desta Resolución ao Pleno da Corporación na seguinte sesión que se celebre.” En Noia, a 02 de decembro de 2022 O Alcalde Ado. Kelly Vanessa Ghallada Casteleiro